‘कथाबिंब’ का लघुकथांक इसलिए ऐतिहासिक रहा कि इसे लघुकथा के अग्रणी रचनाकार कृष्ण कमलेश का स्पर्श मिला। कृष्ण कमलेश ने संपादिका मंजुश्री की भावना के अनुरूप ‘लघुकथा की दशा और दिशा’ पर विस्तार से सामग्री प्रस्तुत की। यह अंक इतना ठोस है कि लघुकथा की 1980 तक की प्रामाणिक सामग्री के लिए कहीं और भटकना नहीं पड़ता। ‘नवतारा’ तथा ‘कुरुशंख’ के लघुकथा विशेषांक भी महत्त्वपूर्ण रहे। ‘कुरुशंख’ शमीम शर्मा के कैरियर से जुड़ा होने के कारण सजग और चौकन्ना रहा, जबकि ‘नवतारा’ अनेक अंकों में लघुकथाओं के संयोजन का प्रयोजन लघुकथा के व्यापक कैनवास या जीवन की विविध स्थितियों से केवल परिचित कराना नहीं, अपितु इस पनप रहे पौधे की अस्मिता के रक्षण हेतु संघर्ष की भूमिका तैयार करना था, जिसमें संपादक सफल रहा।